《杂兴五首》
唐代·权德舆

丛鬓愁眉时势新，初笄绝代北方人。

一颦一笑千金重，肯似成都夜失身。

乍听丝声似竹声，又疑丹穴九雏惊。

金波露洗净于昼，寂寞不堪深夜情。

琥珀尊开月映帘，调弦理曲指纤纤。

含羞敛态劝君住，更奏新声刮骨盐。

乳燕双飞莺乱啼，百花如绣照深闺。

新妆对镜知无比，微笑时时出瓠犀。

巫山云雨洛川神，珠襻香腰稳称身。

惆怅妆成君不见，含情起立问傍人。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。